b"\n_START_ARTICLE_\nRivaldo Vitor Borba Ferreira\n_START_SECTION_\nBiografia\n_START_PARAGRAPH_\nAmb un f\xc3\xadsic privilegiat (1.86 metres i 80\xc2\xa0kg), jugava en la majoria de posicions de l'atac, preferiblement pel centre o la banda esquerra. Futbolista esquerr\xc3\xa0 d'excel\xc2\xb7lent t\xc3\xa8cnica i fant\xc3\xa0stic llan\xc3\xa7ament a pilota aturada. Va marcar 11 dels seus 113 gols a la lliga espanyola en xuts de falta._NEWLINE_Va arribar a Espanya a trav\xc3\xa9s del Deportivo de La Coru\xc3\xb1a, que el va fitxar al Palmeiras brasiler. Al club gallec hi va destacar r\xc3\xa0pidament, fet que va provocar que el FC Barcelona no dubt\xc3\xa9s a l'hora de pagar els 4.000 milions de pessetes (uns 24 milions d'euros) de la seva cl\xc3\xa0usula de rescissi\xc3\xb3 l'estiu de 1997, just despr\xc3\xa9s que Ronaldo hagu\xc3\xa9s marxat del club catal\xc3\xa0._NEWLINE_Al club catal\xc3\xa0, Rivaldo va aconseguir guanyar dues lligues consecutives i fama mundial. Tot plegat el va portar a la titularitat de la selecci\xc3\xb3 brasilera, amb la qual es va proclamar campi\xc3\xb3 del m\xc3\xb3n l'any 2002 al Mundial de Corea i Jap\xc3\xb3. A m\xc3\xa9s, va ser guardonat amb la Pilota d'Or l'any 1999. Tamb\xc3\xa9 va esdevenir el jugador del FC Barcelona que m\xc3\xa9s gols havia marcat en competicions europees fins al moment en tota la hist\xc3\xb2ria del club, amb un total de 31 gols._NEWLINE_Amb la selecci\xc3\xb3 brasilera particip\xc3\xa0 en els Mundials de 1998 i 2002._NEWLINE_Tot i aquests guardons, Rivaldo va acabar enemistat amb el llavors entrenador Louis van Gaal, a qui recriminava que el fes jugar enganxat a la banda esquerra."